**Styrets årsberetning 2024**

Styret har i 2024 siden årsmøtet i april bestått av

Tor Prøitz, leder

Jon Petterson, kasserer

Øyvind Nustad, sekretær

Karl Olav Hovland, styremedlem

Valgkomiteen har bestått av Hanne Lille-Schulstad og Ole Melhus

Det er avholdt 4 styremøter med til sammen 15 saker. Det er i løpet av året vært jevn kontakt mellom styremedlemmene for behandling av løpende saker.

Laget har pr 311224 170 medlemmer, en økning på to medlemmer i løpet av året.

**Aktivitet**

Agro og Miljø har gjennomført sitt vanlige vedlikeholdsarbeide både for lagets eget anlegg og fulgt opp vedlikehold for medlemmene.

Anlegget er nå ca 15 år gammelt. Vedlikehold og reparasjoner vil etter hvert øke selv om det i løpet av 2024 kun har vært noe mindre utskiftinger enn året før.

Vedlikeholdsavtalen med Agro & Miljø er fornyet for tre år.

Det er tilkommet to nye medlemmer i løpet av året, en på Dusa og det strukket ny forbindelse til Saltholmen hvor en hytte vil bli tilknyttet fra 1. Januar 2025. Ytterligere en tilkobling vil skje fra 1. Januar 2026.

Som det vil fremgå av sakene til årsmøtet, har styret gått gjennom vedtektene og endret ordlyden tilpasset dagens drift av selskapet. Det opprinnelige grunnlaget for vedtektene er imidlertid ikke endret.

Regnskapet er overført til et nytt system som forenkler behandlingen av bilag. Størsteedelen av vår kontantbeholdning er overført til en høyrentekonto som gir en vesentlig bedre rente.

**Økonomi**

Regnskapet viser et underskudd. Dette skyldes at styret valgte å kreve halv årsavgift som det ble lagt opp til gjennom vedtaket på årsmøtet i 2024. Med nye medlemmer har dette vært mulig å gjøre uten å svekke egenkapitalen nevneverdig med fortsatt en betryggende likviditet. Anleggsbidraget fra nye medlemmer fordeles slik at en del blir tillagt inntekt mens den største delen blir tillagt egenkapitalen direkte. Disse disposisjonene er i hovedsak skattemessig motivert.

Underskuddet har ikke kommet overraskende da vi har svært god likviditet og underskuddet svekker ikke egenkapitalen nevneverdig. Styret anser likviditetsbeholdningen som tilstrekkelig til å dekke uforutsette kostnader og mener det ikke er grunnlag for å ha en kontantbeholdning større enn nødvendig enn til dekning av hendelser med normal risiko.

Deler av kontantbeholdningen er overført til høyrentekonto.

**Fremtiden**

Styret ser at det kan bli større vedlikeholdskostnader i fremtiden. Samtidig forsøker styret å belaste medlemmene med minst mulig årsavgift. Som det fremgår av sakene i årsmøtet foreslås også for 2025 å dele årsavgiften i to slik at det vil ved årets slutt bli vurdert om det er behov for å dekke inn alle kostnader ut fra lagets økonomiske situasjon. Styret ønsker å ha denne muligheten selv om det for 2025 høyst sannsynlig vil bli innkrevd hele årsavgiften årsmøtet bestemmer.

Det er flere hytteeiere som vurderer tilknytning til anlegget. Dette skal ikke være noe problem da anlegget har kapasitet til å kunne la flere hytter bli tilkoblet anlegget.

090325

Styret